
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin
	

Tiranë më,  19. 11.2015						       Dokument parlamentar


RAPORT
PËR
PROJEKTLIGJIN “PËR RATIFIKIMIN E MARRËVESHJES
SË FINANCIMIT, FAZA I, NDËRMJET REPUBLIKËS SË SHQIPËRISË, TË PËRFAQËSUAR NGA MINISTRIA E FINANCAVE, DHE KFW FRANKFURT AM MAIN, PËR FUQIZIMIN INSTITUCIONAL, PËR PROGRAMIN “INFRASTRUKTURA BASHKIAKE III/IV”, FURNIZIMI ME UJË DHE KANALIZIME PËR VENDNDODHJET BERAT–KUÇOVË, DELVINË, GJIROKASTËR, KAMZË,
LIBRAZHD DHE LUSHNJË””

Komisioni për Veprimtaritë Prodhuese, Tregtinë dhe Mjedisin, shqyrtoi, në cilësinë e komisionit për dhënie mendimi, projektligjin “Për ratifikimin e marrëveshjes  së financimit, Faza I, ndërmjet Republikës së Shqipërisë, të përfaqësuar nga Ministria e Financave, dhe KFW Frankfurt am Main, për fuqizimin institucional, për programin “Infrastruktura Bashkiake III/IV”, furnizimi me ujë dhe kanalizime për vendndodhjet Berat–Kuçovë, Delvinë, Gjirokastër, Kamzë, Librazhd dhe Lushnjë” në mbledhjen e datës 19 Nëntor, 2015.
Qëllimi i projektligjit është ratifikimi i marrëveshjes së financimit, ndërmjet Republikës së Shqipërisë, të përfaqësuar nga Ministria e Financave, dhe KfW Frankfurt am Main, për fuqizimin institucional për programin “Infrastruktura bashkiake III/IV”, furnizimi me ujë dhe kanalizime për vendndodhjet Berat – Kuçovë, Delvinë, Gjirokastër, Kamzë, Librazhd dhe Lushnjë, e cila është miratuar në parim, me vendimin nr.377, datë 6.5.2015, të Këshillit të Ministrave.
 Programi “Infrastruktura bashkiake III/IV”, synon të sigurojë një shërbim të qëndrueshëm dhe financiarisht të përballueshëm të furnizimit me ujë të pijshëm dhe grumbullimit, largimit e trajtimit të ujërave të përdorura për qytetet e Beratit, Kuçovës, Gjirokastrës, Kamzës, Lushnjës, Delvinës e Librazhdit.  Ky program  i përgjigjet prioriteteve dhe qëllimeve të vëna për zhvillimin ekonomik të vendit dhe është në përputhje me Strategjinë Kombëtare për Zhvillimin dhe Integrimin e Shqipërisë.
Granti i akorduar  nëpërmjet  kontributit zvicerian është  në shumën   600 000 (gjashtëqind mijë) euro.  Nëpërmjet  këtij granti do të financohen shërbimet e konsulencës institucionale gjatë fazës së parë të programit, për forcimin institucional të shoqërive të ujësjellës-kanalizimeve në qytetet Berat, Kuçovë, Delvinë, Gjirokastër, Librazhd, Lushnjë dhe Kamëz si dhe të Drejtorisë së Përgjithshme të Ujësjellës-Kanalizimeve, në pozicionin e Njësisë Koordinuese të Programit.
Programi, “Infrastruktura bashkiake III/IV”, do të implementohet në dy faza: 
Faza 1 konsiston në planifikimin dhe specifikimin e investimeve, nëpërmjet përditësimit dhe hartimit të studimeve të realizueshmërisë nga konsulenti teknik. Konsulenti institucional do të mbështesë Shoqëritë e ujësjellës-kanalizimeve, me qëllim forcimin e kapaciteteve dhe përmirësimin e performancës, për të arritur kriteret e programit, të vendosura si kusht paraprak për të proceduar me hapat e zbatimit të projektit. Monitorimi i performacës do të verifikohet dhe certifikohet nga auditi i pavarur, i cili do të kontraktohet nga financuesit e programit. 
Faza 2 ka të bëjë me zbatimin e investimeve të planifikuara, nëpërmjet analizës së detajuar të studimeve të realizueshmërisë, të përgatitura nga konsulenti teknik. Shërbimet kryesore që do të kryhen gjatë kësaj faze nga konsulenti teknik janë hartimi i projekteve të detajuara teknike, përgatitja e dokumenteve të tenderimit të punimeve si dhe mbikëqyrja në terren e punimeve gjatë zbatimit të projekteve. Shoqëritë e ujësjellës-kanalizimeve do të marrin mbështetje institucionale të mëtejshme për të patur operim të qëndrueshëm të investimeve, për të përmirësuar efiçencën dhe lehtësuar zbatimin e planit të biznesit, planeve të operim-mirëmbajtjes si dhe planit të ndryshimit të tarifave.
Zbatimi i projektit do të bëhet nga Ministria e Transportit dhe Infrastrukturës, nëpërmjet Drejtorisë së Përgjithshme të Ujësjellës-Kanalizimeve, (Njësia Koordinuese e Programit), e cila është përgjegjëse për zbatimin e programit në tërësi. Shoqëritë e ujësjellës-kanalizimeve, (agjensitë e zbatimit të projekteve) janë përgjegjëse për zbatimin e projekteve për secilin nga qytetet e përfshira në program, nën mbikëqyrjen e Drejtorisë së Përgjithshme të Ujësjellës- Kanalizimeve.

